Ina Mikkola

Ina Mikkola (s. 1990) on suomalainen toimittaja, ohjaaja, kirjailija, juontaja ja DJ. Mikkola tunnetaan Ylen asiaohjelmista Hullu juttu ja Ina Mikkolan Tilipäivä sekä MTV3:n ja MTV Subin dokumenttisarjoista Ina <3 porno ja Ina <3 Suomi. Hän on toiminut Bassoradion aamujuontajana. Mikkola kirjoittaa myös kolumneja Ylelle ja ohjaa musiikkivideoita. Hän on kirjoittanut tietokirjan Runkkarin käsikirja – kasvata seksuaalista älykkyysosamäärääsi ja pornolukutaitoasi.

Elämä ja ura 
Mikkola on käynyt Kallion ilmaisutaidon lukion ja valmistunut medianomiksi Metropolia Ammattikorkeakoulusta elokuvan ja television koulutusohjelmasta. Hänen opinnäytetyönsä käsitteli tubettajia ja television muutoksia. Lukioikäisenä hän oli Nuorten Ääni -toimituksessa. Opiskeluaikana Mikkola valittiin toimittajaksi Ylen Hullu juttu -ohjelmaan. Sen jälkeen hänestä tuli Bassoradion aamujuontaja.

Helmikuussa 2018 MTV Sub -kanavalla alkoi Mikkolan ideoima ja toimittama Ina <3 porno -ohjelmasarja, jossa hän kiertää maailmalla tutustumassa pornon eri genreihin ja tekijöihin. Ohjelma palkittiin Kultaisella Venlalla. Sitä on esitetty myös Italiassa ja Australiassa. Formaatti sai jatkoa syksyllä 2019, kun MTV Subilla esitettiin ohjelma Ina <3 Suomi, jossa Mikkola tutki Suomessa vallitsevia sääntöjä, tapoja, uskomuksia, ideoita ja ihmisiä.

Mikkola on esiintynyt myös realityohjelmissa. Vuonna 2019 hän kilpaili punaisessa joukkueessa Fort Boyard Suomi -seikkailuohjelmassa ja vuonna 2020 Tikru-nimisenä hahmona Masked Singer Suomi -laulukilpailussa.

Kesäkuussa 2020 Yle kertoi, että Mikkola luotsaa syksyllä 2020 isoa, työelämän tabuihin keskittyvää Tilipäivä-nimistä kokonaisuutta: kokonaisuuteen kuuluivat muun muassa suora televisio-ohjelma Ina Mikkolan Tilipäivä Yle TV2:ssa, podcast, YouTube-sarja sekä Yle Areenassa syyskuussa 2020 julkaistu Tilipäiväkirjat-realitysarja.

Mikkola kirjoitti Into Kustannuksen elokuussa 2020 julkaiseman Runkkarin käsikirja -nimisen 312-sivuisen kirjan, jossa käsitellään masturboimista, seksuaalista älykkyyttä, sukupuolten moninaisuutta ja pornolukutaitoa. 

Keväällä 2021 Supla alkoi julkaista Mikkolan toimittamaa Runkkarin ystäväkirja -podcastia, jossa tunnetut vieraat vastaavat erilaisiin kysymyksiin seksuaalisuudesta.

Mikkolan julkaisi toisen kirjansa Valtakirjani vuonna 2021.

Filmografia

Televisio-ohjelmat 
 Hullu juttu
 Ina <3 porno (2018)
 Ina <3 Suomi (2019)
 Fort Boyard Suomi (2019)
 Masked Singer Suomi (2020)
 Tilipäiväkirjat (2020)

Bibliografia 
 Runkkarin käsikirja (Into Kustannus, 2020) 
 Valtakirjani (Into Kustannus, 2021)

Lähteet 

Suomalaiset televisiotoimittajat
Suomalaiset radiotoimittajat
Suomalaiset tietokirjailijat
Suomalaiset kolumnistit
Suomalaiset juontajat
Vuonna 1990 syntyneet
Elävät henkilöt